

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто шеесет и втората седница на Управниот одбор на***

***Фондот за здравствено осигурување на Република Северна Македонија,***

***одржана на 18 јуни 2024 година со почеток во 14,00 часот***

***во просториите на Фондот***

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фросина Арнаудова Дежуловиќ– заменик на претседателот;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *д-р Љубиша Каранфиловски, претставник од Сојузот на синдикатите на Македонија – член;*
* *м-р Ангелина Бачановиќ, претставник на осигурениците – член.*

***Присутни од ФЗОРСМ:***

* *Ирена Барутоска, републички контролор фармацевт, (учествуваше во работата по точката 1 од дневниот ред на седницата);*
* *м-р. Даниела Јовческа - Ѓуровска, раководител на одделението за здравствено осигурување и нормативно правни работи, во својство на записничар.*

*Седницата ја отвори и водеше претседателот на Управниот одбор Дејан Николовски. На почетокот утврди дека се присутни пет членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* + *Усвојување на записникот од Сто шеесет и првата седница на Управниот одбор одржана на 30 мај 2024 година*

1. *Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување;*
2. *Анализа на движење на надоместоците на ПЗУ од болничка здравствена заштита од областа детска кардихирургија.*

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Маја Ковачева, предложи дневниот ред да се дополни со точка „Разно“ на кој ќе се дискутира во врска со Методологијата на цени на услуги за фармацевтска дејност.*

*Предлогот за дополнување на дневниот ред беше едногласно прифатен, по што се усвои следниот*

***Д Н Е В Е Н Р Е Д***

* *Усвојување на записникот од Сто шеесет и првата седница на Управниот одбор одржана на 30 мај 2024 година*

1. *Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување;*
2. *Анализа на движење на надоместоците на ПЗУ од болничка здравствена заштита од областа детска кардихирургија;*
3. *Разно.*

*Потоа се пристапи кон разгледување на точките на дневниот ред.*

* ***Усвојување на записникот од Сто шеесет и првата седница на Управниот одбор одржана на 30 мај 2024 година***

*Управниот одбор без дискусија едногласно го усвои записникот од Сто шеесет и првата седница на Управниот одбор одржана на 30 мај 2024 година.*

***ТОЧКА 1 -*** *Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување*

*Ирена Барутоска, објасни дека доставениот предлог за утврдување на референтни цени на лекови што не се на Листата на лекови кои паѓаат на товар на Фондот се однесува на лекови за кои се доставени барања за согласност за набавка од страна на ЈЗУ УК за детски болести и ЈЗУ УК за ревматологија. По однос на лековите од барањето на ЈЗУ УК за детски болести (Ivacaftor/tezacaftor/elexacaftor и Ivacaftor), појасни дека за овие лекови во текот на 2024 година (пред стапувањето во сила на Правилникот за изменување и дополнување на Правилникот за начинот и методологијата за утврдување референтни цени на лекови на 02.05.2024 година) на барање на клиниката од Фондот е веќе издадена согласност за нивна набавка во месец март 2024 година. Притоа, укажа на тоа дека наведената согласност е издадена по цените за овие лекови од доставеното барање од клиниката, поради тоа што истите беа пониски од пресметаните референтни цени за тие лекови. Посочи дека новото барање доставено од клиниката (по стапувањето во сила на Правилникот) е дополнително барање за дополнителни количини од овие лекови за 5 нови пациенти, затоа што клиниката при спроведената постапка за набавка на овие лекови по првото барање, ги набавила истите по цени кои биле уште пониски и од цените во барањето по кои била издадена и согласноста од Фондот. Укажа и на тоа дека цените во новото барање од клиниката се цените по кои била спроведена набавката на лековите и кои повторно се пониски од пресметаните референтни цени за кои е доставен предлог за нивно утврдување до Управниот одбор. Посочи и на тоа дека според одредбите од Правилникот прво мора да бидат утврдени референтни цени за овие лекови на пропишан начин, за да потоа може да биде издадена согласност од Фондот на клиниката. Напомена дека согласноста за набавка на овие лекови, по новото барање од клиниката, според прописите, би требало да биде издадена не според предлог референтните цени за овие лекови туку според пониските цени за овие лекови од новото барање. Во своето излагање се осврна и на лековите од барањето на ЈЗУ УК за ревматологија (Adalimumab, Denosumab, Etanercept и Infliximab) и укажа на тоа дека предлог референтните цени за лековите Adalimumab и Infliximab, се исти со пресметаните цени за овие лекови пред стапувањето во сила на Правилникот за изменување и дополнување на Правилникот за начинот и методологијата за утврдување референтни цени на лекови на 02.05.2024 година, по кои во 2024 година се веќе издадени согласности на ЈЗУ УК за детски болести и ЈЗУ УК за гастроентерохепатологија. Посочи дека предлог референтната цена за лекот Etanercept, е иста со пресметаната цена за овој лек пред стапувањето во сила на Правилникот, по која во 2024 година е веќе издадена согласност на ЈЗУ УК за детски болести. Укажа и на тоа дека за лекот Denosumab со јачина од 60mg, во 2024 година прв пат се пресметува референтна цена.*

*Управниот одбор, без дискусија едногласно донесе*

***Одлука***

***за дополнување на Одлука за утврдување на референтни цени на лекови што не се на листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување***

***ТОЧКА 2 -*** *Анализа на движење на надоместоците на ПЗУ од болничка здравствена заштита од областа детска кардихирургија*

*Тања Дејаноска, ги потсети членовите дека на минатата седница се отвори прашањето за надоместоците за детската кардиохирургија и дека Управниот одбор донел заклучок да се достави извештај за бројот на детски кардиохирушки интервенции/бројот на оперирани деца во 2023 година и во првите два квартали од 2024 година во болниците Аџибадем Систина и Жан Митрев Скопје, за што службите во Фондот изготвиле Анализа и ја доставиле на разгледување како точка на дневен ред. Укажа и на тоа дека е потребно да се изнајде соодветно решение и предложи да се определи условен буџет од 80 милиони денари за детска кардиохирургија кој нема да биде дел од основниот буџет на болниците. Напомена дека овој посебен буџет болниците ќе го користат по потреба и дека неговата реализација треба да биде контролирана од страна на Фондот, на месечно или квартално ниво.*

*Димитар Димитриевски, посочи на статистичките податоци кои беа наведени во Анализата во насока на тоа дека до крајот на годината се претпоставува дека ќе се извршат 200 операции кај деца, што не било случај во минатото. Укажа на тоа дека порано 10 до 12 деца во просек биле праќани на лекување во странство поради кардиохируршки заболувања и тоа најчесто во Бугарија. Притоа наведе дека во тој период се знаело и точно кој тим ќе ја врши интервенцијата и смета дека треба овие здравствени услуги да се вршат од еден центар, за да има поголема успешност.*

*Тања Дејаноска, укажа на тоа дека извршувањето на услугите во двете приватни болници Аџибадем Систина и Жан Митрев Скопје прикажано по години во самата Анализа како и очигледната разлика во реализацијата на здравствените услуги е резултат на преоѓање на тимот за детска кардиохирургија односно заминувањето на др. Владимир Чадиковски од ПЗУ Жан Митрев во ПЗУ Аџибадем Систина.*

*Фросина Арнаудова Дежуловиќ, се согласи со констатацијата на Тања, дека тој диспаритет на надоместоците се должи на прелевање на кадарот* *помеѓу двете болници.*

*Димитар Димитриевски, праша за тоа кој е регистриран во земјава за вршење на ваква дејност од областа на детска кардиохирургија.*

*Тања Дејаноска, укажа на тоа дека нема податок за тоа дали болниците имаат посебна лиценца за работа од областа на детска кардиохируригја или имаат општа за кардиохирургија.*

*Маја Ковачева, праша дали од нас како Управен одбор е побарано да донесе одлука по однос на надоместоците на овие приватни болници.*

*Тања Дејаноска, појасни дека болниците имаат доставено до Управниот одбор барање за зголемување на надоместокот. Притоа, уште еднаш го повтори својот предлог за определување на условен буџет кој ќе биде посебен и нема да биде во рамките на основниот буџет на болниците. Укажа и на тоа дека поради различни мислења по однос на ова прашање Фондот требаше да преговара со болниците и по усогласување на ставовите да го извести Управниот одбор за договореното.*

*Димитар Димитриевски, по однос на предлогот на Тања смета дека треба да важи до крајот на тековната година.*

*Тања Дејаноска, се согласи со ставот на Димитар и укажа на тоа дека нејзиниот предлог за определување на условен буџет ќе биде само за период од 01.07.2024 година до 31.12.2024 година, поради тоа што од наредната година ќе се носи нов буџет.*

*Претседателот Дејан Николовски, укажа на тоа дека условниот буџет на болниците треба да биде според нивната реализација, односно ќе добие повеќе средства онаа болница која ќе направи повеќе интервенции од областа на детската кардиохирургија.*

*Тања Дејаноска, се согласи со укажувањето на претседателот Дејан Николовски и посочи дека станува збор за условен буџет кој болниците ќе го добијат во зависност од нивото на реализација на здравствените услуги и ако не го искористат тогаш Фондот нема да им го исплати.*

*Маја Ковачева, праша дали Фондот има средства за определување на овој условен буџет.*

*Тања Дејаноска, одговори дека ова е само предлог на Управниот одбор, а за тоа дали може да се реализира ќе треба да се произнесе Фондот.*

*По исцрпување на дискусијата по однос на точката на дневниот ред, Управниот одбор го прифати предлогот на Тања Дејаноска и едногласно го донесе следниот*

***Заклучок:*** *Да се издвои условен буџет од 80 милиони денари исклучиво за дејноста детска кардиохирургија кој нема да биде дел од основниот буџет на ниедна болница. Условниот буџет кај болниците со детска кардиохируршка дејност ќе се користи согласно неговата реализација која ќе биде контролирана од страна на Фондот на месечно или квартално ниво. Овој условен буџет за годината 2024 година би изнесувал 40 милиони денари за второ полугодие од 01.07.2024 година до 31.12.2024 година. За овој предлог на Управниот одбор да се произнесат директорите на Фондот дали истиот е прифатлив.*

***ТОЧКА 3 -*** *Разно*

*Во рамките на точката 3 – Разно, Маја Ковачева праша за тоа до каде е со утврдување на Методологијата на цени на услуги за фармацевтска дејност односно плаќање по рецепт, а не по маржа. Укажа на тоа дека претходно за ова прашање било побарано да се направи анализа од страна на секторските директори Миле Сугарев и Кристина Христова, но истата до сега не била доставена до Управниот одбор на Фондот.*

*По однос на прашањето поставено од Маја Ковачева, Управниот одбор на Фондот го донесе следниот*

***Заклучок:*** *По однос на можноста и динамиката за утврдување на Методологијата на цени на услуги за фармацевтска дејност, да се произнесат Секторот за финансии и Секторот за фармација на Фондот и за истото да го известат Управниот одбор на Фондот.*

*Со донесувањето на заклучокот, дневниот ред беше исцрпен и Управниот одбор во 15.10 часот заврши со работата на Сто шеесет и втората седница.*

***Записничар, Управен одбор/Bordi drejtues***

***м-р. Даниела Јовческа - Ѓуровска Заменик на претседателот/Zëvendëskryetare,***

***д-р Фросина Арнаудова Дежуловиќ***